Årsberetning for Den Danske Israelsmission 2018-19

Kristkirken, Kolding, den 16. marts 2019

Af Krista Rosenlund Bellows, landsstyreformand

# Introduktion

Så skal vi gøre status på et års arbejde igen. Siden 1885 har Den Danske Israelsmission været med til at dele evangeliet om Jesus som Messias med det jødiske folk, her i Danmark, i Europa og andre steder. Vi er her fortsat For Gud længes efter at det jødiske folk kommer til tro på Jesus Kristus, Israels Messias.

Vi har meget at sige Gud tak for! Guds trofaste sendelse og menneskers trofasthed i det kald at gå. Derfor er det også en fest at mødes, og derfor kalder vi dagen for årsfest.

Lad os bruge timerne til at genopfriske for hinanden hvad vi er her for, gøre status på arbejdet, sige tak til Gud og tak til mennesker.

# Vi mindes

Vi vil begynde med at mindes de venner, der er døde siden sidste årsmøde. Vi skylder dem tak for deres venskab, og vi vil ære dem. Vil I rejse jer, så vi sammen kan mindes de israelsmissionsvenner, vi har mistet.

*Æret være deres minde.*

Tak for det.

# Nogen skal være i mission

Nogen skal bringe evangeliet. Nogen skal være i mission.

Hvordan skal de tro på ham, som de ikke har hørt om? Sådan spørger Paulus i Romerbrevet midt i tre kapitler om Gud, Israel, Jesus og evangeliet. Hvordan skal jøderne tro på Jesus som de ikke har hørt om, hvis ingen fortæller dem det?

Nogen skal bringe evangeliet til det jødiske folk. Nogen skal være i mission overalt i verden så jøder - overalt i verden - overhovedet får muligheden for at høre det og tage det til sig.

Det inviterer Israelsmissionen til. Vi er nemlig overbevist om at jøder har samme brug for Jesus, Guds Søn, verdens frelser, som danskere og ethvert andet folk og ethvert menneske har.

… Den Jesus, som bragte forsoning og fred fra Gud til mennesker, fordi han … blev givet hen for vore overtrædelser og blev oprejst til retfærdighed for os, som der står i Rom 4,25,

Han bragte forsoning og fred. Han er derfor *adgangen* til nåden og til freden. En nåde og en fred, som er en virkelighed med den karakter, at man kan stå i den.

Da vi nu er blevet gjort retfærdige af tro, har vi fred med Gud ved vor Herre Jesus Kristus.  Ved ham har vi i troen fået adgang til den nåde, som vi står i.. (Rom 5,1f)

Derfor skrev Paulus, at ”Jeg beder af hele mit hjerte til Gud om, at jøderne må blive frelst.” (Rom 10,1)

Lad os gøre det til Israelsmissionens bøn. ”Jeg beder af hele mit hjerte til Gud om, at jøderne må blive frelst.” Den står på vores bedekort her i 2019.

Det forholder sig jo sådan at … der er ikke frelse i nogen anden, ja der er ikke givet mennesker noget andet navn under himlen end Jesu navn, som vi kan blive frelst ved. ApG. 4,12.

# Evangeliet bliver modsagt

Der er noget i vi mennesker, som bliver fortørnet over evangeliet. At evangeliet skal forkyndes og tages imod for at blive frelst – det er altid blevet modsagt. Af forskellige grunde til forskellig tid og på forskellige steder. Men dybest set: Der er noget i vi mennesker, som bliver fortørnet over, at der er ingen vej uden om evangeliet.

At evangeliet skal forkyndes for det *jødiske* folk og tages imod af det *jødiske* folk til frelse, ja også det er altid blevet modsagt. Af forskellige grunde til forskellig tid og på forskellige steder. Også vi hedningskristne har sommetider været grunden til at jøder modsiger at evangeliet gælder dem.

Da apostlene Peter og Johannes prædikede i Salomons Søjlegang i templet i Jerusalem var det præsterne og saddukæerne, der blev fortørnede. Peter og Johannes blev fængslet og næste dag forhørt. Med hvilken magt og i hvis navn gør I dette? Her er det, at Peter svarer at det er i Jesu navn: Jesus er blevet hovedhjørnesten. … og der er ikke frelse i nogen anden, ja der er ikke givet mennesker noget andet navn under himlen, som vi kan blive frelst ved. ApG 4,12.

Kun i Jesu navn er der frelse for jøder og hedninger.

Derfor kunne Peter og Johannes ikke lade være med at tale om hvad de havde set og hørt, som Peter formulerer det, da han og Johannes får forbud mod at forkynde og undervise i Jesu navn. Nogen skal være i mission. Nogen skal fortælle jøder om Jesus Messias som Guds forsoning.

Det inviterer Israelsmissionen til. Vi er nemlig overbevist om at jøder har samme brug for Jesus, Guds Søn, som danskere og ethvert andet folk og ethvert menneske har. Førhen, nu og i fremtiden.

Kun i Jesu navn er der frelse. For i ham besluttede hele guddomsfylden at tage bolig, og ved ham at forsone alt med sig, på jorden som i himlene, ved at stifte fred ved hans blod på korset. Kols 1,19.

# Forsoning

Han er kilden til forsoning. I ham forsoner Gud os med sig. I ham forsoner Gud sine fjender med sig. I ham kaldes fjender til at forsone sig med hinanden.

Israelsmissionen har en del partnere i Israel. De lever og arbejder i et land præget af spændinger og konflikter. De og vi har sammen en fælles Herre, som i sig gjorde forskellige parter og indbyrdes fjender til ét.

Med sin død nedrev dén Herre en mur af fjendskab, som der står i Efeserbrevet 2. Jesus dræbte fjendskabet ved sin død. På korset skabte han fred – som der står så markant – fred mellem Gud og mennesker så forbundne at de er blevet ét nyt menneske, fra to der førhen var indbyrdes fjender.

Derfor længes også vi efter at fjender forsoner sig med hinanden. Derfor støtter vi forskellige indsatser for forsoning.

# Et blik på 2018

Også 2018 var et år fuldt af arbejde, med sine glæder, sorger, erkendelser og nye indsigter.

Vi havde erfarne medarbejdere i Jerusalem. I Danmark fik vi helt nye medarbejdere på gamle poster og gamle medarbejdere på nye poster. Vores kommunikationsmedarbejder Arne Pedersen begyndte som generalsekretær fra og med 2018. Vores tidligere generalsekretær Bodil Skjøtt gik ganske vist på pension, men kun fra dét job. Hun er fortsat med i mission og især israelsmission, og hun er ulønnet medarbejder – en af ganske mange.

Den nye generalsekretær rapporterer om de andre nye i sin arbejdsberetning. Én af dem vil jeg også sige lidt mere om.

Det væsentligste skridt vi tog i 2018 var beslutningen om at vi gerne vil være mere i mission blandt jøder i Danmark og i Europa.

Det sker at Gud leder jøder i Danmark til tro på Jesus som deres Messias. Jeg nævnte sidste år Bent Bukrinsky, hvis historie jeg fik lov at fortælle, til hjælp og opmuntring til os.

Bent Bukrinsky voksede op i en jødisk familie, der hverken fejrede jødiske eller kristne højtider. Hans forældre gjorde ikke meget ud af den jødiske tro, men det kom aldrig på tale at fejre den kristne juleaften da han var i barn. Siden kom ham til tro i velvoksen alder i den lokale sognekirkes sammenhæng.

Vi vil inderligt gerne bidrage til at flere danske jøder får evangeliet at høre.

Vi vil gerne bidrage til at når Guds Ånd kalder på jøder, så er der menigheder og fællesskaber, der vil og kan tage imod dem.

Vi vil gerne medvirke til at der måske en dag vil være et fællesskab af Jesustroende jøder i Danmark, som kan være et vidnesbyrd og være i mission i Danmark.

Vi vil gerne bidrage til at der bliver læst og lyttet og arbejdet med kirkens jødiske rødder.

Derfor har vi ansat en medarbejder til det arbejde. En medarbejder mere end det antal vi havde i forvejen.

Vi har ansat en teologisk netværker, og selvom hun begyndte 1. januar og man derfor kunne mene, at hun dermed hører til i beretningen ved næste årsmøde – ja så synes vi ikke at I skal vente med at høre om det.

Vi har ansat Julie Kajgaard, som er teolog. Hun er i gang med et stykke pionerarbejde.

Israelsmissionen har mange kontakter med andre i mission blandt jøder i Europa. Vi kender dem blandt andet fra Lausannebevægelsens netværk for Israelsmission, LCJE.

Så Julie er i gang med at kontakte folk i organisationer og menigheder rundt omkring i Europa for at se på om der er arbejdsområder og indsatser i Europa som det er relevant og muligt for os at arbejde med på.

Tænk, hvis vi også derigennem kan hente inspiration til at kristne deler evangeliet med jøder i Danmark.

Vi vil gerne fremme gensidig inspiration henover landegrænser. Derfor indgår det også i Julies arbejde at se på om der kan laves venskabsforbindelser mellem menigheder i Danmark og menigheder andre steder, Israel inklusive.

Inspirationen til Danmark vil vi også gerne styrke ved at Julie arbejder med den del af vores formål som er – at lytte til, hvad Bibelens Gud vil sige os gennem jødernes vidnesbyrd – at fremme indbyrdes kendskab og forståelse mellem jøder og kristne og derved fjerne gensidige misforståelser. Vi vil gerne undervise om kirkens jødiske rødder. Det kommer Julie til at gøre, ikke mindst ved at undervise og holde møder ved at lave undervisningsmaterialer.

Jer der har et godt kendskab til arbejdet kan høre at Julies arbejde i høj grad er pionerarbejde.

Vil I være med i pionerarbejde? Vi beder om jeres medarbejde! I kan være med på flere måder.

* Bed for arbejdet, ikke mindst.
* Mødeaftaler: Hun vil gerne have møder i kalenderen. Giv hende forslag og ideer, sæt hende i forbindelse med mødearrrangører.
* Snak med hende om venskabsforbindelse mellem menigheder på tværs af landegrænser.
* Arbejd med på mulighederne for at dele evangeliet med vores jødiske medborgere.
* Snak med hende her på årsmødet. Hør hende ad om de første måneders erfaringer. Få mere at vide. Og kom igen næste år og hør hvordan det første år gik!

# Økonomi

Hvordan gik det så økonomisk i 2018? På forhånd kan man jo godt overveje om at det ligefrem hører med til ansvarlighed at være småbekymret foran et år med nye medarbejdere på alle fuldtidsposterne i Danmark. Vil Israelsmissionen stadig være genkendelig for vennerne? Kan vi fortsætte arbejdet uden at falde i huller på vejen som opstår ved at nye folk på posterne jo umuligt kan vide det samme som de gamle?

Men vi har grund til at sige tak for trofaste gaver! Årsregnskabet og årsresultatet siger generalsekretæren mere om i arbejdsberetningen om lidt. Vi er taknemmelige for den opbakning arbejdet fik. Overskriften over regnskabet er TAK til alle jer og alle dem, der har støttet os økonomisk hen over personudskiftningerne. TAK for jeres bidrag til at arbejdet har kunnet gøres. Det føles som et håndslag. Vi tror på fremtiden!

# Tak til frivillige

Vi er ganske enkelt så begejstrede for den spændende flok af interessante og vidende – og forskellige - mennesker, der frivilligt arbejder for Israelsmission - hvad enten det er arbejde med arkivet eller teologi eller med bogsamlingen eller i sekretariatet. Det er også smutture af kortere eller længere varighed til Israel på konsulentopgaver eller som vikar for præsten i Jerusalem så han får mere tid til at gøre et bogprojekt færdigt.

Hjertelig tak, alle frivillige!

# Afrunding:

Israelsmissionen fylder 134 her i april. Gennemsnitsalderen blandt de ansatte – jeg har ikke regnet efter! – må være cirka 100 år mindre. Vi har et nyt hold af medarbejdere. Frejdigheden og gå-på modet hos besætningen i 2018 var så vidt jeg kan vurdere ikke mindre end den var hos 2017-besætningen.

Så vi drømmer om at gøre nye ting, ja vi drømmer faktisk om at komme til at kunne gøre mere. Vi ved at vi ér et af de mindre missionsselskaber i Danmark. Man kan spørge sig selv, kan det så – med vores størrelse - lade sig gøre at udvide missionsarbejdet?

Kan vi løfte det på længere sigt, uden at forløfte os? Sådanne spørgsmål lever i overvejelserne hos os. Det kunne være at de også lever blandt en og anden ven af os, som sidder her.

Den dag vi havde ansættelsessamtaler for at finde vores nye teologiske netværker begyndte vi med nogle ord, som jeg så vil slutte med her.

Det var en valfartssang af kong David. Salme 131. Valfartssangen lyder sådan:

*Herre, mit hjerte er ikke hovmodigt,*

*mine øjne er ikke stolte.*

*Jeg omgås ikke med store planer,*

*der er for underfulde for mig.*

*Nej, jeg bringer min sjæl*

*til hvile og ro;*

*som barnet hos sin mor,*

*som barnet er min sjæl i mig.*

*Israel, vent på Herren*

*fra nu af og til evig tid!*

Den sang til valfarten – en vandring mod et mål - var et godt grundperspektiv at begynde med på en dag hvor vi skulle ansætte en teologisk netværker, som også skal være med til at give arbejdet vinger.

Et nyt hold af medarbejdere. Drømme om at gøre mere. Vi både fortsætter og tænker tingene igennem og videreudvikler. Det vil vi gøre så godt vi kan.

Her kommer så grundperspektivet ind: tillid til og hvile hos Gud. Jørgen Bækgaard Thomsen udlægger salme 131 som den modne kong Davids indsigt i, at der egentlig kun er én værdi i livet – personens liv såvel som missionens liv – nemlig den at høre til hos Gud.

Lad os have det som udgangspunkt og så se, hvor Gud fører det arbejde hen for os, som vi sætter i gang. I dybeste forstand er det noget, vi er nødt til at vente på at se.

Tak for jeres lydhørhed.